valstybinės teritorijų planavimo ir statybos inspekcijos

prie aplinkos ministerijos viršininkas

ĮSAKYMAS

DĖL VALSTYBINĖS TERITORIJŲ PLANAVIMO IR STATYBOS INSPEKCIJOS PRIE APLINKOS MINISTERIJOS VIRŠININKO 2011 M. vasario 4 D. ĮSAKYMO NR. 1V-17 „DĖL PLANAVIMO SĄLYGŲ, PLANAVIMO SĄLYGŲ SĄVADŲ IR STATYBĄ LEIDŽIANČIŲ DOKUMENTŲ PARENGIMO BEI IŠDAVIMO ATITIKTIES TEISĖS AKTŲ REIKALAVIMAMS TIKRINIMO TVARKOS APRAŠO PATVIRTINIMO“ PAKEITIMO

2017 m. gegužės 11 d. Nr. 1V-66

Vilnius

Vadovaudamasi Valstybinės teritorijų planavimo ir statybos inspekcijos prie Aplinkos ministerijos nuostatų, patvirtintų Lietuvos Respublikos aplinkos ministro 2003 m. liepos 9 d. įsakymu Nr. 349 „Dėl Valstybinės teritorijų planavimo ir statybos inspekcijos prie Aplinkos ministerijos nuostatų patvirtinimo“, 19.1 ir 19.15 papunkčiais:

1. P a k e i č i u Planavimo sąlygų, planavimo sąlygų sąvadų ir statybą leidžiančių dokumentų parengimo bei išdavimo atitikties teisės aktų reikalavimams tikrinimo tvarkos aprašą, patvirtintą Valstybinės teritorijų planavimo ir statybos inspekcijos prie Aplinkos ministerijos viršininko 2011 m. vasario 4 d. įsakymu Nr. 1V-17, ir išdėstau 10 punktą taip:

„10. Tikrinant SLD išdavimo teisėtumą tikrinama, ar SLD išduotas nepažeidžiant teisės aktų reikalavimų, susijusių su prie prašymo išduoti SLD privalomais pridėti dokumentais ir prašyme būtinais nurodyti duomenimis, statinio projekto sudėtimi ir jo įforminimu, projekto tikrinimo ir SLD išdavimo procedūromis. Visais atvejais patikrinimas atliekamas pagal TPSVP įstatymo 10 straipsnio 3 dalyje nurodytus reikalavimus. Darbuotojas patikrina TPSVP įstatymo 10 straipsnio 3 dalyje nenurodytų SLD išdavimo reikalavimų atitiktį teisės aktams:

10.1. turint (gavus) informacijos apie žemės sklype nustatytą savavališkos statybos faktą papildomai tikrinama:

10.1.1. ar prašymas išduoti SLD pateiktas pasinaudojant galimybe įteisinti savavališką statybą;

10.1.2. ar sumokėta visa ekspertizės akte nurodyta įmoka už savavališkos statybos įteisinimą;

10.1.3. ar projekto sprendiniai apima savavališkos statybos padarinių pašalinimą;

10.2. SLD su redakcinėmis pataisomis (naujos versijos) išdavimo atveju tikrinama, ar jis išduotas dėl pataisytų, SLD nustatytų techninių klaidų, nekeičiant esminių projekto sprendinių;

10.3. statinio (-ių) rekonstravimo (remonto) atveju tikrinama, ar SLD išduotas dėl nustatyta tvarka užbaigto (-ų) statyti statinio (-ių);

10.4. gavus skundą dėl SLD tikrinamos skunde nurodytos aplinkybės, susijusios su statybą reglamentuojančių teisės aktų pažeidimais.“.

2. N u s t a t a u, kad šis įsakymas įsigalioja 2017 m. gegužės 25 d.

L. e. viršininko pareigas	Eglė Kuklierienė

PATVIRTINTA

Valstybinės teritorijų planavimo ir statybos

inspekcijos prie Aplinkos ministerijos viršininko

2011 m. vasario 4 d. įsakymu Nr. 1V-17

(2017 m. gegužės 11 d. įsakymo Nr. 1V-66

redakcija)

PLANAVIMO SĄLYGŲ IR STATYBĄ LEIDŽIANČIŲ DOKUMENTŲ IŠDAVIMO TEISĖTUMO, Prisijungimo sąlygų ir specialiųjų reikalavimų IŠDAVIMO TERMINŲ LAIKYMOSI, išduotų PRISIJUNGIMO SĄLYGŲ AR SPECIALIŲJŲ REIKALAVIMŲ TEISĖTUMO IR atsisakymo išduoti PRISIJUNGIMO SĄLYGas aR SPECIALIuosius REIKALAVIMus TEISĖTUMO TIKRINIMO TVARKOS APRAŠAS

I. BENDROSIOS NUOSTATOS

1. Planavimo sąlygų ir statybą leidžiančių dokumentų išdavimo teisėtumo, prisijungimo sąlygų ir specialiųjų reikalavimų išdavimo terminų laikymosi, išduotų prisijungimo sąlygų ar specialiųjų reikalavimų teisėtumo ir atsisakymo išduoti prisijungimo sąlygas ar specialiuosius reikalavimus teisėtumo tikrinimo tvarkos aprašas (toliau – Aprašas) nustato teisės aktų įgaliotų subjektų išduotų planavimo sąlygų savivaldybės lygmens ir vietovės lygmens kompleksinio teritorijų planavimo dokumentams (bendriesiems ir detaliesiems planams) bei specialiojo teritorijų planavimo dokumentams rengti (toliau – planavimo sąlygos), statybą leidžiančių dokumentų (toliau – SLD) išdavimo teisėtumo, prisijungimo sąlygų ir specialiųjų architektūros reikalavimų, specialiųjų paveldosaugos reikalavimų, specialiųjų saugomos teritorijos tvarkymo ir apsaugos reikalavimų (toliau visi šie reikalavimai kartu – specialieji reikalavimai) išdavimo terminų laikymosi, išduotų prisijungimo sąlygų ar specialiųjų reikalavimų teisėtumo ir atsisakymo išduoti prisijungimo sąlygas ar specialiuosius reikalavimus teisėtumo tikrinimo tvarką ir veiksmus, nustačius pažeidimų.

2. Aprašas privalomas Valstybinės teritorijų planavimo ir statybos inspekcijos prie Aplinkos ministerijos (toliau – Inspekcija) administracijos padalinių valstybės tarnautojams ir darbuotojams, dirbantiems pagal darbo sutartis, tikrinantiems šio Aprašo 1 punkte nurodytų dokumentų, išduotų po 2014 m. sausio 1 d., išdavimo ar neišdavimo teisėtumą, procedūrų ir dokumentų atitiktį teisės aktų reikalavimams, (toliau kartu – darbuotojas (-ai)). Šis Aprašas gali būti taikomas ir tikrinant iki 2014 m. sausio 1 d. išduotus dokumentus.

3. Planavimo sąlygų, SLD išdavimo teisėtumo, prisijungimo sąlygų ir specialiųjų reikalavimų išdavimo terminų laikymosi patikrinimų skaičius ir terminai nustatomi Inspekcijos administracijos padalinių, kurių darbuotojai atlieka šio Aprašo 2 punkte nurodytas funkcijas, metiniuose darbo planuose (toliau – darbo planas (-ai)), rengiamuose vadovaujantis metiniais Inspekcijos veiklos planais. Patikrinimai, taikant šį Aprašą, taip pat gali būti atliekami pagal atskirus Inspekcijos vadovybės pavedimus ir kitais atvejais (pvz., nagrinėjant skundus, pranešimus ir pan.).

II. SĄVOKOS

4. Apraše vartojamos pagrindinės sąvokos atitinka Lietuvos Respublikos teritorijų planavimo įstatyme, Lietuvos Respublikos statybos įstatyme, Lietuvos Respublikos saugomų teritorijų įstatyme ir Lietuvos Respublikos teritorijų planavimo ir statybos valstybinės priežiūros įstatyme (toliau – TPSVP įstatymas) vartojamas sąvokas.

III. PLANAVIMO SĄLYGŲ IŠDAVIMO TEISĖTUMO TIKRINIMAS

5. Tikrinant planavimo sąlygų išdavimo teisėtumą, tikrinama, ar procedūros ir priimti sprendimai atitinka teritorijų planavimą reglamentuojančių teisės aktų reikalavimus.

6. Šio Aprašo nustatyta tvarka tikrinamos tos planavimo sąlygos, nuo kurių išdavimo nepraėjo daugiau kaip vieneri metai ir pagal kurias parengtas teritorijų planavimo dokumentas (toliau – TPD) dar nepateiktas tikrinti Inspekcijai. Atrenkant pagal darbo planus tikrintinas planavimo sąlygas, pirmenybė teikiama planavimo sąlygoms, išduotoms savivaldybių ar jų dalių bendriesiems planams, inžinerinės infrastruktūros vystymo planams, miestų ir gyvenviečių plėtrai svarbiems TPD rengti.

7. Darbuotojas, atliekantis patikrinimą, naudodamasis Lietuvos Respublikos teritorijų planavimo dokumentų rengimo ir teritorijų planavimo proceso valstybinės priežiūros informacine sistema, atsirenka darbo plane nurodytą tikrintinų planavimo sąlygų skaičių (TPD, kuriems rengti išduotos planavimo sąlygos, skaičių).

8. Nesant galimybės planavimo sąlygas gauti iš šio Aprašo 7 punkte nurodytos sistemos, darbuotojas:

8.1. TPSVP įstatymo 4 straipsnio 3 dalyje nustatyta tvarka raštu teikia privalomąjį nurodymą (toliau – PN) planavimo organizatoriui pateikti konkretiems TPD rengti sąlygas privalėjusių išduoti subjektų išduotas planavimo sąlygas arba TPD, kuriems rengti per rašte nurodytą laikotarpį išduotos planavimo sąlygos, sąrašus;

8.2. iš gautų TPD sąrašų atrenka patikrinti ne mažesnį, negu nurodyta darbo plane ar atskirame Inspekcijos vadovybės pavedime, planavimo sąlygų skaičių (TPD, kuriems rengti išduotos planavimo sąlygos, skaičių);

8.3. TPSVP įstatymo 4 straipsnio 3 dalyje nustatyta tvarka raštu teikia PN planavimo organizatoriui iki šiame nurodyme nurodyto termino pateikti tikrinti visas atrinktas planavimo sąlygas bei jų parengimo ir išdavimo dokumentus (arba šių dokumentų teisės aktų nustatyta tvarka patvirtintas kopijas) su jų apyrašais;

8.4. patikrintų dokumentų originalus grąžina planavimo organizatoriui, o reikalingų dokumentų kopijas pasilieka.

9. Planavimo sąlygų parengimo bei išdavimo procedūrų ir priimtų sprendimų atitiktis teritorijų planavimą reglamentuojančiuose teisės aktuose nustatytiems reikalavimams tikrinama pildant atitinkamai Planavimo sąlygų kompleksinio teritorijų planavimo dokumentui (bendrajam / detaliajam planui) rengti išdavimo teisėtumo patikrinimo aktą arba Planavimo sąlygų specialiojo teritorijų planavimo dokumentui rengti išdavimo teisėtumo patikrinimo aktą, kurių rekvizitai patvirtinti Inspekcijos viršininko įsakymu.

IV. STATYBĄ LEIDŽIANČIŲ DOKUMENTŲ IŠDAVIMO TEISĖTUMO TIKRINIMAS

10. Tikrinant SLD išdavimo teisėtumą tikrinama, ar SLD išduotas nepažeidžiant teisės aktų reikalavimų, susijusių su prie prašymo išduoti SLD privalomais pridėti dokumentais ir prašyme būtinais nurodyti duomenimis, statinio projekto sudėtimi ir jo įforminimu, projekto tikrinimo ir SLD išdavimo procedūromis. Visais atvejais patikrinimas atliekamas pagal TPSVP įstatymo 10 straipsnio 3 dalyje nurodytus reikalavimus. Darbuotojas patikrina TPSVP įstatymo 10 straipsnio 3 dalyje nenurodytų SLD išdavimo reikalavimų atitiktį teisės aktams:

10.1. turint (gavus) informacijos apie žemės sklype nustatytą savavališkos statybos faktą papildomai tikrinama:

10.1.1. ar prašymas išduoti SLD pateiktas pasinaudojant galimybe įteisinti savavališką statybą;

10.1.2. ar sumokėta visa ekspertizės akte nurodyta įmoka už savavališkos statybos įteisinimą;

10.1.3. ar projekto sprendiniai apima savavališkos statybos padarinių pašalinimą;

10.2. SLD su redakcinėmis pataisomis (naujos versijos) išdavimo atveju tikrinama, ar jis išduotas dėl pataisytų, SLD nustatytų techninių klaidų, nekeičiant esminių projekto sprendinių;

10.3. statinio (-ių) rekonstravimo (remonto) atveju tikrinama, ar SLD išduotas dėl nustatyta tvarka užbaigto (-ų) statyti statinio (-ių);

10.4. gavus skundą dėl SLD tikrinamos skunde nurodytos aplinkybės, susijusios su statybą reglamentuojančių teisės aktų pažeidimais.

11. Pagal šį Aprašą tikrinamas išdavimo teisėtumas šių SLD: leidimo statyti naują statinį, leidimo rekonstruoti statinį, leidimo atnaujinti (modernizuoti) pastatą, leidimo atlikti statinio kapitalinį remontą, leidimo atlikti statinio paprastąjį remontą, leidimo pakeisti statinio ar jo dalies paskirtį ir leidimo nugriauti statinį.

12. Tikrinti pagal darbo planą atrenkami SLD, nuo kurių išdavimo nepraėjo daugiau kaip vieneri metai. Tikrintinų SLD atranka vykdoma naudojantis Valstybinės teritorijų planavimo ir statybos inspekcijos prie Aplinkos ministerijos rizikos valdymo informacine sistema. Neplaniniai SLD patikrinimai atliekami TPSVP įstatymo nustatytais atvejais.

13. Esant reikalui patikrinti supaprastinta tvarka išduotą SLD, tikrinama buvusio (pirminio) SLD parengimo ir išdavimo procedūrų ir dokumentų sudėties atitiktis šio Aprašo 10 punkte nurodytuose teisės aktuose nustatytiems reikalavimams.

14. Darbuotojas, atliekantis SLD išdavimo teisėtumo patikrinimą, vadovaudamasis TPSVP įstatymo 10 straipsnio 2 dalies nuostatomis:

14.1. SLD išdavusiam viešojo administravimo subjektui pateikia PN per 10 darbo dienų pateikti visus su SLD išdavimu susijusius dokumentus, išskyrus tuos, kuriuos (jų kopijas) galima gauti pasinaudojus Lietuvos Respublikos statybos leidimų ir statybos valstybinės priežiūros informacine sistema IS „Infostatyba“ (toliau – IS „Infostatyba“);

14.2. jeigu reikia, kreipiasi į Statybos įstatyme nurodytas statinio projektą tikrinančias institucijas ir kitus subjektus (jų padalinius), pateikdamas PN per 10 darbo dienų pateikti išvadas, ar statinio projekto sprendiniai atitinka teisės aktų reikalavimus.

15. Jeigu šio Aprašo 14 punkte nurodyti PN nėra įvykdyti, darbuotojas taiko administracinę atsakomybę ir sprendžia, ar yra galimybė atlikti SLD išdavimo teisėtumo patikrinimą. Jeigu tokios galimybės nėra, sprendžiama dėl naujo PN pateikimo.

16. Darbuotojas, gavęs ir įvertinęs šio Aprašo 14 punkte nurodytus visus dokumentus ir išvadas, SLD parengimo ir išdavimo procedūrų ir dokumentų sudėties atitiktį teisės aktų reikalavimams tikrina IS „Infostatyba“ pildydamas Statybą leidžiančio dokumento išdavimo teisėtumo, prisijungimo sąlygų ir specialiųjų reikalavimų išdavimo terminų laikymosi patikrinimo aktą, kurio rekvizitai patvirtinti Inspekcijos viršininko įsakymu. Tarnybinę pagalbą (išvadą) dėl projekto atitikties TPD darbuotojui teikia Inspekcijos teritorijų planavimo valstybinės priežiūros specialistai.

17. Kai SLD patikrinimas atliekamas nagrinėjant skundą ar pranešimą, jis turi būti baigtas per 20 darbo dienų nuo šio Aprašo 14 punkte nurodytų visų dokumentų ir išvadų gavimo dienos. Patikrinimo terminas dėl objektyvių priežasčių gali būti pratęstas, bet ne ilgiau kaip 20 darbo dienų, apie tai raštu informuojant skundą ar pranešimą pateikusį (patikrinimą inicijavusį) asmenį ir tikrinamą subjektą, nurodant patikrinimo termino pratęsimo priežastis.

V. PRISIJUNGIMO SĄLYGŲ IR SPECIALIŲJŲ REIKALAVIMŲ IŠDAVIMO TERMINŲ LAIKYMOSI, IŠDAVIMO TEISĖTUMO, ATSISAKYMO IŠDUOTI TEISĖTUMO TIKRINIMAS IR VEIKSMAI NUSTAČIUS PAŽEIDIMŲ

18. Tikrinant prisijungimo sąlygų ir specialiųjų reikalavimų išdavimo terminų laikymąsi, išduotų prisijungimo sąlygų ar specialiųjų reikalavimų teisėtumą, atsisakymo išduoti prisijungimo sąlygas ar specialiuosius reikalavimus teisėtumą, tikrinama procedūrų, sprendimų ir terminų atitiktis tai reglamentuojančių teisės aktų nuostatoms.

19. Kaip laikomasi prisijungimo sąlygų ir specialiųjų reikalavimų išdavimo terminų, tikrinama atliekant darbo planuose nustatytus SLD išdavimo teisėtumo patikrinimus; išvada įrašoma Statybą leidžiančio dokumento išdavimo teisėtumo patikrinimo akte, kurio rekvizitai patvirtinti Inspekcijos viršininko įsakymu.

20. Kitais, negu nurodyta šio Aprašo 19 punkte, atvejais prisijungimo sąlygų ir specialiųjų reikalavimų išdavimo terminų laikymosi, prisijungimo sąlygų ir specialiųjų reikalavimų išdavimo teisėtumo ir atsisakymo išduoti prisijungimo sąlygas ar specialiuosius reikalavimus teisėtumo patikrinimai atliekami gavus statytojų (užsakovų) skundus ar pranešimus arba pagal atskirus Inspekcijos vadovybės pavedimus, surašant laisvos formos išvadą.

21. Darbuotojas, nagrinėjantis skundą ar pranešimą dėl nustatytais terminais neišduotų prisijungimo sąlygų ar specialiųjų reikalavimų, vadovaudamasis TPSVP įstatymo 9 straipsnio 1 dalies nuostatomis:

21.1. per 3 darbo dienas nuo skundo ar pranešimo gavimo dienos patikrina, ar jame nurodytas (-i) subjektas (-ai) pagal teisės aktų nuostatas privalėjo išduoti prisijungimo sąlygas ar specialiuosius reikalavimus;

21.2. nustatęs, kad prisijungimo sąlygas ir (ar) specialiuosius reikalavimus privalėjęs (-ę) išduoti subjektas (-ai) jų per Statybos įstatymo nustatytus terminus neišdavė, per 5 darbo dienas pateikia prisijungimo sąlygų ar specialiųjų reikalavimų nustatytu terminu neišdavusiam subjektui PN per 5 darbo dienas nuo šio nurodymo gavimo dienos išduoti statytojui prisijungimo sąlygas ir (ar) specialiuosius reikalavimus Statybos įstatymo 24 straipsnio 7 dalyje nurodytam asmeniui ir apie PN įvykdymą informuoti Inspekciją arba pateikti motyvuotą atsisakymą;

21.3. pasibaigus PN terminui arba iki šio termino pabaigos gavęs subjekto, privalėjusio išduoti prisijungimo sąlygas ir (ar) specialiuosius reikalavimus, raštą, kad šis nurodymas įvykdytas, su įvykdymą patvirtinančiais dokumentais, per 5 darbo dienas patikrina, ar PN įvykdytas; jeigu įvykdytas, tai pažymi turimame PN egzemplioriuje ir per 3 darbo dienas raštu informuoja statytoją ir jo įgaliotą asmenį (jeigu pranešimą pateikė šis asmuo);

21.4. jeigu šio Aprašo 21.2 papunktyje nurodytas PN neįvykdytas, Inspekcijos viršininko nustatyta tvarka pateikia išvadą dėl kreipimosi į teismą ir per 3 darbo dienas nuo PN termino pabaigos informuoja apie skundo ar pranešimo nagrinėjimo rezultatus statytoją ir jo įgaliotą asmenį (jeigu pranešimą pateikė šis asmuo);

21.5. gavęs subjekto, privalėjusio išduoti prisijungimo sąlygas ir (ar) specialiuosius reikalavimus, raštą dėl atsisakymo juos išduoti, per 10 darbo dienų patikrina šio atsisakymo pagrįstumą (motyvus) arba, jeigu reikia, raštu kreipiasi į atitinkamus viešojo administravimo subjektus, pridėtame PN nurodydamas per 10 darbo dienų pateikti išvadas, ar prisijungimo sąlygas ir (ar) specialiuosius reikalavimus išduoti atsisakoma pagrįstai;

21.6. jeigu buvo pateiktas šio Aprašo 21.5 papunktyje nurodytas PN, per 10 darbo dienų nuo 21.5 papunktyje nurodytų subjektų išvadų gavimo dienos arba nuo PN termino pabaigos, jei PN neįvykdomas, teisės aktų nustatyta tvarka taiko administracinę atsakomybę ir įvertina atsisakymo pagrįstumą, jeigu yra galimybė tai padaryti negavus subjektų išvadų; jeigu tokios galimybės nėra, sprendžiama dėl pakartotinio PN pateikimo;

21.7. nustatęs, kad prisijungimo sąlygas ir (ar) specialiuosius reikalavimus atsisakyta išduoti pagrįstai, per 3 darbo dienas nuo šio Aprašo 21.5 ar 21.6 papunktyje nustatyto termino pabaigos apie tai raštu informuoja statytoją ir jo įgaliotą asmenį (jeigu pranešimą pateikė šis asmuo);

21.8. nustatęs, kad prisijungimo sąlygas ir (ar) specialiuosius reikalavimus atsisakyta išduoti nepagrįstai, per 3 darbo dienas nuo šio Aprašo 21.5 ar 21.6 papunkčiuose nustatyto termino pabaigos apie tai raštu informuoja statytoją ir jo įgaliotą asmenį (jeigu pranešimą pateikė šis asmuo), atitinkamos savivaldybės administraciją (jeigu nebuvo išduoti specialieji reikalavimai) ir pateikia prisijungimo sąlygų ar specialiųjų reikalavimų nustatytu terminu neišdavusiam subjektui PN per 5 darbo dienas nuo šio nurodymo gavimo dienos išduoti statytojui prisijungimo sąlygas ir (ar) specialiuosius reikalavimus Statybos įstatymo 24 straipsnio 7 dalyje nurodytam asmeniui ir apie PN įvykdymą informuoti Inspekciją;

21.9. pasibaigus šio Aprašo 21.8 papunktyje nurodyto PN terminui per 10 darbo dienų patikrina, ar PN įvykdytas; jeigu įvykdytas – tai pažymi turimame PN egzemplioriuje ir per 3 darbo dienas nuo patikrinimo termino pabaigos raštu informuoja statytoją ir jo įgaliotą asmenį (jeigu pranešimą pateikė šis asmuo);

21.10. jeigu PN neįvykdytas Inspekcijos viršininko nustatyta tvarka pateikia išvadą dėl kreipimosi į teismą.

22. Darbuotojas, nagrinėjantis skundą ar pranešimą ir tikrinantis, ar prisijungimo sąlygos ir (ar) specialieji reikalavimai atitinka teisės aktų reikalavimus, vadovaudamasis TPSVP įstatymo 9 straipsnio 3 dalies nuostatomis:

22.1. per 3 darbo dienas pateikia atitinkamiems viešojo administravimo subjektams PN per 10 darbo dienų pateikti išvadas, ar prisijungimo sąlygos ir (ar) specialieji reikalavimai išduoti laikantis teisės aktų reikalavimų;

22.2. per 10 darbo dienų nuo šio Aprašo 22.1 papunktyje nurodytų subjektų išvadų gavimo dienos arba nuo PN termino pabaigos, jei jis neįvykdytas, įvertina prisijungimo sąlygų ir (ar) specialiųjų reikalavimų atitiktį teisės aktų reikalavimams, jeigu yra galimybė tai padaryti negavus išvadų;

22.3. jeigu PN neįvykdytas, teisės aktų nustatyta tvarka taiko atsakomybę ir sprendžia dėl pakartotinio PN pateikimo;

22.4. nustatęs, kad prisijungimo sąlygos ir (ar) specialieji reikalavimai išduoti laikantis teisės aktų reikalavimų, tai pažymi turimame PN egzemplioriuje ir apie patikrinimo rezultatus informuoja statytoją ir jo įgaliotą asmenį (jeigu pranešimą pateikė šis asmuo);

22.5. jeigu nustato, kad prisijungimo sąlygos ir (ar) specialieji reikalavimai išduoti pažeidžiant teisės aktų reikalavimus ir SLD nėra išduotas, pateikia prisijungimo sąlygas ir (ar) specialiuosius reikalavimus išdavusiems subjektams PN per 20 darbo dienų nuo jo įteikimo dienos juos panaikinti ir išduoti naujas prisijungimo sąlygas ar specialiuosius reikalavimus, jeigu to prašo skundą ar pranešimą pateikęs asmuo ir jeigu prisijungimo sąlygos ar specialieji reikalavimai privalo būti išduoti pagal teisės aktų reikalavimus, ir apie PN įvykdymą informuoti Inspekciją. Apie patikrinimo rezultatus informuojamas statytojas ar jo įgaliotas asmuo (jeigu pranešimą pateikė šis asmuo), o jeigu pateikiamas PN išduoti specialiuosius reikalavimus – ir atitinkamos savivaldybės administracija;

22.6. pasibaigus šio Aprašo 22.5 papunktyje nurodyto PN terminui per 10 darbo dienų patikrina, ar PN įvykdytas:

22.6.1. jeigu PN įvykdytas, tai pažymi turimame PN egzemplioriuje;

22.6.2. jeigu PN neįvykdytas Inspekcijos viršininko nustatyta tvarka pateikia išvadą dėl kreipimosi į teismą.

23. Darbuotojas, nagrinėjantis skundą ar pranešimą ir tikrinantis, ar prisijungimo sąlygas ir (ar) specialiuosius reikalavimus išduoti atsisakyta teisėtai, vadovaudamasis TPSVP įstatymo 9 straipsnio 4 dalies nuostatomis:

23.1. per 3 darbo dienas pateikia PN viešojo administravimo subjektams, atsisakiusiems išduoti prisijungimo sąlygas ir (ar) specialiuosius reikalavimus, nurodydamas per 10 darbo dienų pateikti šio atsisakymo motyvus;

23.2. jeigu PN neįvykdomas, teisės aktų nustatyta tvarka taiko atsakomybę; jeigu PN įvykdytas, tai pažymi turimame PN egzemplioriuje;

23.3. per 5 darbo dienas nuo PN termino pabaigos, jeigu jis neįvykdomas, arba nuo šio Aprašo 23.1 papunktyje nurodyto atsakymo gavimo dienos, jeigu reikia, raštu kreipiasi į atitinkamus viešojo administravimo subjektus, pridėtame PN nurodydamas per 10 darbo dienų pateikti išvadas, ar prisijungimo sąlygas ir (ar) specialiuosius reikalavimus išduoti atsisakoma pagrįstai;

23.4. jeigu šio Aprašo 23.3 papunktyje nurodytas PN neįvykdomas, teisės aktų nustatyta tvarka taiko atsakomybę ir sprendžia dėl pakartotinio PN pateikimo, jeigu nėra galimybės išnagrinėti skundo ar pranešimo negavus išvadų; jeigu PN įvykdytas, tai pažymi turimame PN egzemplioriuje;

23.5. per 10 darbo dienų nuo šio Aprašo 23.1 papunktyje nurodytų subjektų atsakymo gavimo dienos (jeigu atsakymas nebuvo pateiktas – nuo minėtame papunktyje nustatyto termino pabaigos dienos), o kai 23.3 papunktyje nustatyta tvarka buvo pateiktas PN pateikti išvadas – per 10 darbo dienų nuo 23.3 papunktyje nurodytų subjektų išvadų gavimo dienos (jeigu išvados nebuvo pateiktos ir yra galimybė išnagrinėti skundą ar pranešimą jų negavus – nuo 23.3 papunktyje nustatyto termino pabaigos dienos) įvertina atsisakymo pagrįstumą ir nustatęs, kad prisijungimo sąlygas ir (ar) specialiuosius reikalavimus atsisakyta išduoti:

23.5.1. pagrįstai, per 3 darbo dienas nuo šio Aprašo 23.5 papunktyje nustatyto termino pabaigos apie patikrinimo rezultatus informuoja statytoją ir jo įgaliotą asmenį (jeigu pranešimą pateikė šis asmuo);

23.5.2. nepagrįstai, per 3 darbo dienas pateikia prisijungimo sąlygų ar specialiųjų reikalavimų nustatytu terminu neišdavusiam subjektui PN per 5 darbo dienas nuo šio nurodymo gavimo dienos administraciniu sprendimu išduoti statytojui prisijungimo sąlygas ir (ar) specialiuosius reikalavimus Statybos įstatymo 24 straipsnio 7 dalyje nurodytam asmeniui ir apie PN įvykdymą informuoti Inspekciją; apie surašytą PN raštu informuoja atitinkamą savivaldybės administraciją (jeigu nustatyta, kad neteisėtai atsisakyta išduoti specialiuosius reikalavimus), statytoją ir jo įgaliotą asmenį (jeigu pranešimą pateikė šis asmuo);

23.6. pasibaigus šio Aprašo 23.5.2 papunktyje nurodyto PN terminui per 10 darbo dienų patikrina, ar PN įvykdytas;

23.6.1. jeigu įvykdytas, tai pažymi turimame PN egzemplioriuje;

23.6.2. jeigu PN neįvykdytas Inspekcijos viršininko nustatyta tvarka pateikia išvadą dėl kreipimosi į teismą.

VI. PLANAVIMO SĄLYGŲ IR STATYBĄ LEIDŽIANČIŲ DOKUMENTŲ PATIKRINIMO REZULTATŲ ANALIZĖ, ĮFORMINIMAS IR VEIKSMAI NUSTAČIUS PAŽEIDIMų

24. Darbuotojas, baigęs planavimo sąlygų išdavimo teisėtumo patikrinimą ir surašęs šio Aprašo 9 punkte nurodytus patikrinimo aktus:

24.1. per 5 darbo dienas nuo patikrinimo akto pasirašymo dienos apie patikrinimo rezultatus informuoja skundą ar pranešimą pateikusį asmenį ir patikrintas planavimo sąlygas išdavusius subjektus;

24.2. nustatęs teritorijų planavimą reglamentuojančių teisės aktų pažeidimų, imasi veiksmų, nurodytų TPSVP įstatymo 4 straipsnio 4 ir 5 dalyse.

25. Darbuotojas baigęs SLD patikrinimą ir surašęs šio Aprašo 16 punkte nurodytą patikrinimo aktą per 5 darbo dienas nuo patikrinimo akto pasirašymo dienos:

25.1. nenustatęs pažeidimų apie patikrinimo rezultatus informuoja skundą ar pranešimą pateikusį asmenį;

25.2. nustatęs SLD išdavimą reglamentuojančių teisės aktų pažeidimų priima sprendimą dėl jų šalinimo; apie patikrinimo rezultatus informuoja skundą ar pranešimą pateikusį asmenį:

25.2.1. jeigu nustatyta techninio pobūdžio ar mažareikšmių procedūrinių pažeidimų arba kitų trūkumų, kuriuos galima pašalinti nepažeidžiant teisės aktų reikalavimų ar trečiųjų asmenų teisėtų interesų, – pateikia SLD išdavusiam ar kitam viešojo administravimo subjektui, ar statytojui PN per jame nurodytą, bet ne ilgesnį negu vieno mėnesio terminą pašalinti nustatytus pažeidimus ar trūkumus ir apie PN įvykdymą informuoti Inspekciją;

25.2.2. jeigu nustatyti pažeidimai ar trūkumai negali būti pašalinti šio Aprašo 25.2.1 papunktyje nurodytais būdais, – nustatyta tvarka inicijuoja kreipimąsi į teismą dėl SLD galiojimo panaikinimo;

25.2.3. jeigu nustatyta, kad išduodant statybą leidžiantį dokumentą nebuvo sumokėta Statybos įstatymo 1 priede nustatyta įmoka (ar jos dalis) už savavališkos statybos įteisinimą, kai teisės aktų nustatyta tvarka ši įmoka privaloma, – pateikia Statybos įstatymo 1 priedo 10 punkte nurodytiems kaltiems asmenims PN per jame nurodytą, bet ne ilgesnį nei 4 mėnesių terminą sumokėti įmoką (ar trūkstamą jos dalį) ir apie PN įvykdymą informuoti Inspekciją;

26. Pasibaigus 25.2.1 papunktyje nurodyto PN terminui per 10 darbo dienų PN surašęs darbuotojas patikrina, ar jis įvykdytas:

26.1. jeigu PN įvykdytas, tai pažymi turimame PN egzemplioriuje;

26.2. jeigu PN neįvykdytas Inspekcijos viršininko nustatyta tvarka pateikia išvadą dėl kreipimosi į teismą.

27. pasibaigus 25.2.3 papunktyje nurodyto PN terminui per 10 darbo dienų PN surašęs darbuotojas patikrina, ar jis įvykdytas:

27.1. jeigu PN įvykdytas, tai pažymi turimame PN egzemplioriuje;

27.2. jeigu PN neįvykdytas, PN surašęs darbuotojas Inspekcijos viršininko nustatyta tvarka pateikia išvadą dėl kreipimosi į teismą.

VII. BAIGIAMOSIOS NUOSTATOS

28. Šio Aprašo 9 punkte nurodyti patikrinimo aktai, 20 punkte nurodytos darbuotojų išvados registruojamos atitinkamame Inspekcijos informacinės dokumentų valdymo sistemos „Avilys“ dokumentų registre.

29. Šio Aprašo 16 punkte nurodyti patikrinimo aktai registruojami IS „Infostatyba“.

30. Darbuotojai pažeidę šio Aprašo reikalavimus, atsako Lietuvos Respublikos įstatymų nustatyta tvarka.

__________________